**Lietuvos aklųjų ir silpnaregių sąjunga „Kompetencijomis grįstas neregių ir silpnaregių teisių gynimas ir atstovavimas“**

Lietuvos aklųjų ir silpnaregių sąjunga, susipažinusi su nacionaline ir Europos Sąjungos šalių socialinės srities teisine baze bei aktualijomis, jau 95-erius metus atstovauja regos neįgaliųjų teises.

2022 m. Neįgaliųjų asociacijų veiklos rėmimo projekte ypač didelis dėmesys skiriamas regėjimo neįgaliųjų teisių gynimui. Tęsiant 2021 m. pradėtą veiklą, toliau ieškomos galimybės užtikrinti silpnaregių teisę į tinkamą reabilitaciją. Taip pat daug dėmesio skiriama neregių kompleksinės socialinės reabilitacijos kokybės gerinimui.

LASS siekia sudaryti sąlygas stiprią regos negalią turintiems vaikams gauti kokybiškas švietimo paslaugas. 2021 m. LASS, drauge su Lietuvos aklųjų biblioteka bei Lietuvos aklųjų ir silpnaregių ugdymo centru, iniciavo darbo grupės, kurios pagrindinis išsikeltas tikslas – visus vadovėlius leisti prieinamu regos neįgaliesiems elektroniniu formatu, steigimą.

Įsigaliojus Europos Parlamento ir Tarybos direktyvai dėl viešojo sektoriaus institucijų interneto svetainių ir mobiliųjų programų prieinamumo, LASS jau trejus metus atlieka profesionalų internetinių svetainių prieinamumo testavimą. Būdami vieninteliai šios srities ekspertai Lietuvoje, ir toliau testuosime informacinę aplinką bei šios aplinkos įrankius, didindami jų prieinamumą regos neįgaliesiems.

2022 m. LASS siekia patvirtinti 3 mokymų programas, skirtas medikams, socialiniams darbuotojams, mobilumo ir orientacijos instruktoriams. Šių programų sukūrimas ir aktualizavimas pagerintų neregiams ir silpnaregiams teikiamų paslaugų kokybę.

LASS, siekdama didinti visuomenės sąmoningumą ir gerinti žinias apie regos neįgaliųjų teises, gyvenimą bei galimybes, vykdo švietėjišką. Griaudami visuomenės stereotipus apie neregius ir kitas, socialinę atskirtį išgyvenančias visuomenės grupes, aštuntus metus iš eilės kviečia klausytojus į radijo laidą „Aklas pasimatymas“. Radijo „Gold FM“ eteryje 18.00 val., „Geras FM“ eteryje – 19 val., kiekvieną trečiadienį klausytojai supažindinami su regintiesiems nepažįstamu aklųjų pasauliu, gvildenant įvairiausias neregių patirtis ir iššūkius, ne išskiriant ar aukštinant negalią, bet pabrėžianti žmogaus dvasinę stiprybę.

Radijos laidos įrašai talpinami „Aklas pasimatymas“ YouTube kanale: <https://www.youtube.com/channel/UCP1ZKY_CP2LbsWhDiaUHAVw?fbclid=IwAR0bBFjW8p99pPO43nlojLS9bkMCRq0JnrTl5ODLOiF9hAs3l7cITTCv-L8>

Vykdydami vieną iš prioritetinių 2022 m. Neįgaliųjų asociacijų veiklos rėmimo projektų Smurto prieš neįgaliuosius prevencijos ir pagalbos nuo smurto nukentėjusiems neįgaliesiems veiklų, LASS ne tik teiks profesionalaus psichologo konsultacijas telefonu, bet ir organizuos mokomąją stovyklą neregiams „Saugus be regėjimo“, kuri supažindins regos neįgaliuosius su būdais, kaip apsisaugoti nuo smurto, sustiprins juos psichologiškai.

Vykdant prioritetinę Neįgaliųjų dalyvavimo atviroje darbo rinkoje skatinimo veiklą, ieškantiems darbo neregiams ir silpnaregiams bus organizuojamas dviejų dienų nuotolinis seminaras „Zoom“ platformoje.

Siekiant ugdyti neregių ir silpnaregių savarankiško gyvenimo įgūdžius bei supažindinti su technologijų naujovėmis, bus organizuojama informacinių technologijų mokomoji stovykla, kuri leis stovyklos dalyviams pagilinti žinias išmaniųjų technologijų srityje ir pritaikyti jas savarankiškam orientavimuisi aplinkoje.

Lietuvos aklųjų ir silpnaregių sąjunga, vykdydama Kultūros renginių organizavimo veiklą, 2022 m. kvies į spektaklį su profesionaliu garsiniu vaizdavimu. Taip pat bus tęsiama ilgametė muziejų pritaikymui skirta programa „Pažinti meną pojūčiais“. 2022 m. Į Nacionalinę dailės galeriją planuojama atvežti vieno garsiausių pasaulyje Omero muziejaus taktilinių meno eksponatų, su kuriais galės susipažinti Lietuvos neregiai. Projekto dalyviams taip pat bus vedamos 2 edukacinės kūrybinės dirbtuvės, praplečiančios neregių meno pažinimo ribas.

Lietuvos aklųjų ir silpnaregių sąjunga, tęsdama periodinių leidinių leidybos veiklą, 2022 m. išleis 12 žurnalo „Mūsų žodis“ numerių (Brailio raštu, padidintu reginčiųjų šriftu, įgarsintu formatu CD laikmenose). Bus leidžiami ir 6 priedo „Pasaulis į namus“ numeriai brailio raštu. Internetinėje erdvėje „Mūsų žodis“ leidinį galite skaityti adresu [www.musuzodis.lt](http://www.musuzodis.lt) .

Lietuvos aklųjų ir silpnaregių sąjungos „Facebook“ profilis - [(17) LASS | Facebook](https://www.facebook.com/Lietuvos.Akluju.Ir.Silpnaregiu.Sajunga), kontaktai - 8 5 262 4866, centras@lass.lt

LASS nuotr.